[image: image1.png]


www.ixoripansistop.gr
ΔΕΛΤΙΟ ΤΥΠΟΥ

21 Ιουνίου 2016
Το Δίκτυο Φορέων για την Προστασία από την Ηχορρύπανση καταγγέλλει
την απαράδεκτη κατάσταση που επικρατεί πέριξ της οδού Ηφαίστου

Το Δίκτυο Φορέων για την Προστασία από την Ηχορρύπανση, ενώνει τη φωνή του με αυτήν των κατοίκων πέριξ της οδού Ηφαίστου, στην οποία επικρατεί μια εντελώς απαράδεκτη κατάσταση εκ μέρους των καταστημάτων εστίασης που λειτουργούν εκεί, όχι μόνο σε θέματα ηχορρύπανσης αλλά και πλήθους άλλων παρανομιών. Οι κάτοικοι υποφέρουν, οι δε αρμόδιοι φορείς της πόλης φαίνονται ότι κωφεύουν και δεν είναι διατεθειμένοι για ουσιαστικές παρεμβάσεις αποκατάστασης της νομιμότητας.
Παραθέτουμε αυτούσια την πιο πρόσφατη καταγγελία των κατοίκων, που περιγράφουν πραγματικά ακραίες καταστάσεις!

"Ως μόνιμοι κάτοικοι των πεζοδρόμων Ηφαίστου, Ηλία Μηνιάτη, Ερισσού, Γεροκωστοπούλου και της πλατείας Μαρκάτου και σε συνέχεια της από 3 Ιουνίου 2016 καταγγελίας μας, επανερχόμαστε και καταγγέλλουμε τις παρακάτω παραβάσεις των καταστημάτων εστίασης που δραστηριοποιούνται στην περιοχή: 

Παραβίαση των ωρών κοινής ησυχίας, ηχορρύπανση λόγω παραβίασης του ορίου της έντασης της μουσικής, διοργάνωσης live μουσικών εκδηλώσεων και χρήσης μουσικών οργάνων ακόμα και έξω από τα καταστήματα, θορυβωδών συζητήσεων, φωνασκιών και διαπληκτισμών, αλλά και από την επέκταση του επιτρεπόμενου ορίου του ενός μέτρου των τρπεζοκαθισμάτων με συνέπεια την παρεμπόδιση της κυκλοφορίας όχι μόνο οχημάτων έκτακτης ανάγκης αλλά ακόμα και των ίδιων των πεζών. Σε πολλές μάλιστα περιπτώσεις τα τραπεζοκαθίσματα εμποδίζουν την πρόσβαση στα σπίτια μας. Επίσης οι καμινάδες της κουζίνας τους συνορεύουν με τα παράθυρά μας, με αποτέλεσμα να αναπνέουμε καπνό και να μη μπορούμε να τα ανοίξουμε".

Ακολουθεί ονομαστική αναφορά 20 καταστημάτων και ο τύπος της παρανομίας τους (π.χ. φωνασκίες, μουσική, τραπεζοκαθίσματα, καμινάδα) και η καταγγελία καταλήγει: "Τέλος, θα θέλαμε να λάβετε γνώση ότι σε προηγούμενες καταγγελίες - διαμαρτυρίες μας, έχουμε δεχθεί λεκτικές απειλές ακόμα και σωματική επίθεση από τους επιχειρηματίες με στόχο να φοβηθούμε και να σταματήσουμε περαιτέρω ενέργειες".

Ως Δίκτυο, που εκπροσωπεί σημαντικές εθελοντικές οργανώσεις της πόλης μας και επομένως εκατοντάδες ενεργών πολιτών, καταγγέλλουμε τις απαράδεκτες αυτές καταστάσεις, που φτάνουν μέχρι και τη χρήση βίας από άνθρωπο σε άνθρωπο και καλούμε ΕΠΙΤΕΛΟΥΣ τους αρμόδιους φορείς να αναλάβουν τις ευθύνες τους και να προχωρήσουν ΑΜΕΣΑ στην αποκατάσταση της νομιμότητας με βαριές ποινές για τους παραβάτες.
Πριν ένα χρόνο, η αστυνομία παρενέβη για τους ίδιους λόγους που αναφέρονται και ελήφθησαν κάποια μέτρα τα οποία όμως δεν είχαν συνέχεια και επανήλθαμε σε χειρότερη κατάσταση. 
Κύριε Δήμαρχε σε αυτή την πόλη κάποια στοιχειώδη όρια δεν πρέπει να ισχύουν; Θα θέλαμε να τα ξέρουμε, καθώς διαπιστώνουμε ότι τα όρια που θέτει το θεσμικό πλαίσιο καταπατούνται.

Κύριοι των υπηρεσιών της Αστυνομίας, του Δήμου, της Διεύθυνσης Υγιεινής, της Δικαιοσύνης, μας θεωρείτε παράλογους να σας ζητάμε να τηρείτε αυτά που ο νόμος ορίζει και για τα οποία την ευθύνη έχουν οι υπηρεσίες σας;

Τελικά σε αυτή την πόλη βολεύονται οι παρανομούντες και οι πολίτες που θέλουν κάποια στιγμή να ησυχάσουν, να κοιμηθούν (αλήθεια ο ύπνος κατάντησε πολυτέλεια), είναι έρμαιο των απειλών και των ασυδοσιών επαγγελματιών που κερδίζουν σε βάρος της υγείας και της ζωής των συμπολιτών τους. Επιτέλους κύριοι, έλεος για τους απλούς πολίτες!
Τέλος κάνουμε γνωστό, ότι σκοπεύουμε να κοινοποιήσουμε τον παρόν Δελτίο Τύπου, στον Αρχηγό της ΕΛ.ΑΣ, τον Υπουργό Δικαιοσύνης και τον Εισαγγελέα του Αρείου Πάγου.
Οι Φορείς του Δικτύου για την Προστασία από την Ηχορρύπανση

